**О Б Р А З Л О Ж Е Њ Е**

**I. УСТАВНИ ОСНОВ ЗА ДОНОШЕЊЕ ЗАКОНА**

Уставни основ за доношење овог закона садржан је у одредби члана 97. тачка 17. Устава Републике Србије којом је прописано да Република Србија уређује и обезбеђује друге односе од интереса за Републику Србију, у складу с Уставом.

**II. РАЗЛОЗИ ЗА ДОНОШЕЊЕ ЗАКОНА**

Законом о Централној евиденцији стварних власника („Службени гласник РС”, бр. 41/18, 91/19, 105/21 и 17/23) уређује се успостављање, садржина, основи евидентирања и начин вођења Централне евиденције стварних власника правних лица и других субјеката регистрованих у Републици Србији у складу са законом, као и друга питања од значаја за евидентирање стварних власника.

Основни разлог за доношење новог закона су мере предвиђене Акционим планом за спровођење Стратегије за борбу против прања новца и финансирања тероризма за период 2020-2024. године („Службени гласник РС”, број 14/20), као и отклањање уских грла уочених у примени појединих одредаба важећег закона. Наиме, Акционим планом за спровођење Стратегије за борбу против прања новца и финансирања тероризма за период 2022-2024. године („Службени гласник РС”, број 40/22), у делу Посебни циљ 2. Спречити уношење у финансијски и нефинансијски систем имовине за коју се сумња да је стечена кривичним делом или која је намењена финансирању тероризма или ширењу оружја за масовно уништење, односно унапредити откривање такве имовине уколико је већ у систему, Мера 2.2. Спречавање злоупотребе финансијског и нефинансијског сектора за сврхе прања новца, финансирања тероризма и ширења оружја за масовно уништење кроз мере познавања и праћења странке код обвезника, у оквиру Активности 2.2.1. предвиђена је измена Закона о Централној евиденцији стварних власника којом ће се унапредити садржина Централне евиденције (увести обавезу евидентирања стварног власника Регистрованог субјекта по сваком од основа, обавезу учитавања (upload) докумената у Централну евиденцију стварних власника) и са тим у вези развити/унапредити софтверску апликацију Централне евиденције стварних власника коју води Агенција за привредне регистре.

Имајући у виду да реализација наведене активности захтева велики број нових нормативних решења и интервенција у више од половине чланова важећег Закона, одлучено је да се приступи изради новог закона о централној евиденцији стварних власника.

Наведени закон је од нарочитог значаја за унапређење постојећег система откривања и спречавању прања новца и финансирања тероризма, као и зa усаглашавање домаћег законодавства са свим међународним стандардима у овој области, па и са Директивом (ЕУ) 2015/849. Европског парламента и Савета oд 20. маја 2015. године о спречавању коришћења финансијског система у сврху прања новца или финансирања тероризма.

Чланом 30. Директиве (ЕУ) 2015/849 прописана је обавеза држава чланица да осигурају да пословни и други правни субјекти који се региструју на њиховој територији прибаве и чувају одговарајуће, тачне и ажурне информације о њиховим стварним власницима и уделима које поседују. Од наведених привредних субјеката се захтева да, осим информација о својим правним власницима, пруже обвезницима информације и о стварним власницима. Информације о стварним власницима се чувају у свакој држави чланици у привредном регистру, регистру привредних друштава или јавном регистру у складу са чланом 16. Директиве (ЕУ) 2017/1132. Подаци који су садржани у наведеном регистру морају бити одговарајући, тачни и ажурни.

Даље, чланом 58. Директиве (ЕУ) 2015/849 прописано је, између осталог, да државе чланице осигуравају да обвезници могу сносити одговорност за кршење националних одредаба којима се преноси ова директива, да свака санкција или мера која из тога произлази буде делотворна, пропорционална и одвраћајућа, као и да државе чланице могу увести казненоправне и административне санкције. Такође, истим чланом прописано је да би надлежни органи требало да имају сва надзорна и истражна овлашћења како би субјекти који не поштују одредбе ове директиве, могли бити санкционисани, као и да надлежни органи своја овлашћења у погледу санкција могу обављати непосредно, у сарадњи са другим надлежним органима, подношењем захтева надлежним правосудним органима, као и да исти у том циљу блиско сарађују.

**III.** **ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА**

**Чланом 1. Предлога закона** дефинише се предмет закона, као и друга питања од значаја за евидентирање стварних власника.

**Чланом 2. Предлога закона** одређују се субјекти на које се закон примењује (привредна друштва, осим јавних акционарских друштава, задруге, огранке страних привредних друштава, пословна удружења и удружења, осим привредних комора и представништава страних привредних комора, политичких странака, синдиката, спортских организација и удружења, цркава и верских заједница, фондације и задужбине, установе, представништва страних привредних друштава, удружења, фондација и задужбина) и прописује да се овај закон примењује и на трастове којима се управља из Републике Србије или којима се управа не налази у Републици Србији ако повереник у име траста ступи у пословни, професионални или комерцијални однос, односно обавља трансакције или готовинске трансакције са правним или физичким лицима на територији Републике Србије, као и на правне односе сличне трасту којима се управља из Републике Србије или којима се управа не налази у Републици Србији ако лице које је упоредиво са повереником ступи у пословни, професионални или комерцијални однос, односно обавља трансакције или готовинске трансакције са правним или физичким лицима територији Републике Србије, а имајући у виду да прописи Републике Србије не познају правну форму траста и других правних форми сличних трасту (*fiducie*, друге врсте траста, *fideicomisio* и сл.).

**Чланом 3.** **Предлога закона** уређују се значење појединих појмова из овог закона, и то појам: Централне евиденције, евидентирања, овлашћеног лица, одговорног лица, траста и правног односа сличног трасту. Такође, дефинише се и појам стварног власника Регистрованог субјекта, као и траста и правног односа сличног трасту.

**Чланом 4.** **Предлога закона** прописују се посебни случајеви када се стварни власник не одређује, односно не евидентира.

**Чланом 5**. **Предлога закона** прописује се да Централну евиденцију стварних власника води Агенција за привредне регистре у електронској форми преко регистратора.

**Чланом 6. Предлога закона** прописује се које податке о Регистрованом субјекту односно податке о трасту и правном односу сличном трасту, мора садржати Централна евиденција, као и које податке о стварном власнику иста мора да садржи. Поред података Централна евиденција садржи и документа на основу којих је стварни власник одређен, датуме о евидентирању података и докумената, као и копију пасоша или стране личне карте, уколико се странац евидентира као стварни власник Регистрованог субјекта.

Такође, прописује се да увид у докумената и њихово преузимање преко интернет стране (портала) Агенције могу вршити државни органи, као и органи надлежни за вршење надзора и обвезници у смислу закона којим се уређује спречавање прања новца и финансирање тероризма.

Поред тога, прописује се да министар надлежан за послове привреде ближе прописује садржину Централне евиденције ради спровођења евидентирања стварних власника у централну евиденцију стварних власника.

**Чланом 7. Предлога закона** прописује се да су основи евидентирања у Централну евиденцију: упис Регистрованог субјекта у надлежни регистар; промена власничке структуре и чланова органа Регистрованог субјекта, као и друге промене на основу којих се може ценити испуњеност услова за стицање својства стварног власника Регистрованог субјекта из члана 4. овог закона и управљање трастом, односно правним односом сличном трасту из Републике Србије или ступање повереника траста, односно лица које је упоредиво са повереником у име траста, односно правног односа сличног трасту у пословни, професионални или комерцијални однос, односно обављање трансакција и готовинских трансакција на територији Републике Србије.

**Чланом 8. Предлога закона** прописано је да евидентирање података у Централну евиденцију врши регистратор (преузетих података од надлежних државних органа о Регистрованом субјекту) и овлашћено лице (евидентира прописане податке о стварном власнику). Такође, прописан је рок у коме је регистратор дужан да преузме одговарајуће податке у случају када дође до промене података, као и рок у коме је овлашћено лице дужно да евидентира податке у Централној евиденцији у случају наступања одговарајућег основа уписа. Истовремено са евидентирањем овлашћено лице учитава (врши *upload*) докумената на основу којих је стварни власник одређен. Агенција за привредне регистре је дужна да овлашћеном лицу омогући несметан приступ Централној евиденцији преко интеренет стране (портала) Агенције, а овлашћено лице врши евидентирање података уз употребу квалификованог електронског потписа.

**Чланом 9. Предлога закона** прописана је обавеза годишње провере евидентираних података о стварном власнику. Наиме, Регистровани субјект, односно овлашћено лице дужно је да изврши проверу тачности и ажурности евидентираних података о стварном власнику у року од годину дана од дана последњег евидентирања података о стварном власнику, односно од дана последње потврде тачности и ажурности евидентираних података о стварном власнику и да у даљем року од 30 дана потврди тачност и ажурност евидентираних података о стварном власнику.

**Чланом 10. Предлога закона** прописује седа Агенција, на захтев лица, у прописаном року од дана пријема захтева, издаје одговарајући извод и потврде из Централне евиденције.

Такође, прописан је начин, односно форма у којој се подноси захтев за издавање извода, односно потврде, као и да се уз захтев прилаже и доказ о уплати накнаде за издавање извода, односно потврде, као и утврђивање висине и начина плаћања исте.

**Чланом 11. Предлога закона** прописано је да се објављивање важећих података врши истовремено са евидентирањем, док је ставом 2. истог члана прописано да подаци о стварном власнику производе правно дејство према трећим лицима наредног дана од дана објављивања података.

**Чланом 12. Предлога закона** прописано једа је Агенција за привредне регистре дужна да податке и документа из Централне евиденције чува трајно, као и да су Регистровани субјект, повереник траста и лице које је упоредиво са повереником у правном односу сличном трасту дужни да чувају податке и документа на основу којих је евидентиран стварни власник Регистрованог субјекта, траста, односно правног односа сличног трасту, десет година од дана евидентирања података о стварном власнику.

Такође, прописано је и да је Регистровани субјект, повереник траста и лице које је упоредиво са повереником у правном односу сличном трасту дужан да на захтев надлежног органа овлашћеног за вршење надзора у складу са законом којим се уређује спречавање прања новца и финансирања тероризма и законом којим се уређује инспекцијски надзор учини доступним и достави податке и ажурирана документа, без одлагања, а најкасније у року од три радна дана од дана пријема захтева.

Осим тога , предложена је дужност овлашћеног лицеа из члана 3. став 1. тачка 3) подтач. (2) и (3) овог закона да у складу са прописима о архивској грађи, чува документa на основу којих је евидентиран стварни власник Регистрованог субјекта, траста, односно правног односа сличног трасту, пет година од дана престанка Регистрованог субјекта. Ово из разлога што је обавеза чувања података и документације најмање пет година након престанка Регистрованог субјекта у складу са FATF препоруком 24. тачка 7.

**Чланом 13. Предлога закона** прописано једа физичко лице које је евидентирано као стварни власник може поднети тужбу надлежном суду ради утврђивања да то лице није стварни власник, коју суд по правноснажности пресуде доставља Агенцији за привредне регистре ради брисања тог лица из Централне евиденције.

Такође, прописана је и дужност Регистрованог субјекта, односно овлашћеног лица да евидентира новог стварног власника у Централну евиденцију, најкасније у року од 30 дана од дана брисања лица за које је правноснажном пресудом утврђено да није стварни власник и обавеза да истовремено са евидентирањем учита докумената на основу којих је нови стварни власник одређен.

**Чланом 14. Предлога закона** уређен је надзор над евидентирањем, тачношћу, ажурирањем евидентираних података и докумената и чувањем података и докумената.

Наиме, када је реч о основу евидентирања који се односи на упис у надлежни регистар (члан 7. тачка 1) овог закона) Агенција за привредне регистре проверава: да ли је Регистровани субјект у прописаном року у Централној евиденцији извршио и евидентирање података о стварном власнику и истовремено са евидентирањем учитао (извршио *upload*) докумената на основу којих је стварни власник одређен. Поред тога, Агенција проверава и да ли је Регистровани субјект, повереник траста, односно лице које је упоредиво са повереником у правном односу сличном трасту извршио потврђивање тачности и ажурности евидентираних података о стварном власнику. Уколико Агенција утврди да у прописаном року није извршено евидентирање података о стварном власнику или потврђивање тачности и ажурности евидентираних података, поднеће прекршајну пријаву против горе наведених лица.

Такође, када је реч о основу евидентирања који се односи на промену власничке структуре и друге промене које утичу на промену евидентираног стварног власника, као и о основу који се односи на ступање повереника траста, односно лица које је упоредиво са повереником у име траста, односно правног односа сличног трасту у пословни однос на територији Републике Србије са обвезником у смислу закона којим се уређује спречавање прања новца и финансирања тероризма (члана 7. тач. 2) и 3) овог закона), надлежни органи овлашћени за вршење надзора у складу са законом којим се уређује спречавање прања новца и финансирања тероризма и законом којим се уређује инспекцијски надзор проверавају да ли је Регистровани субјект, повереник траста и лице упоредиво са повереником у правном односу сличном трасту, извршио одговарајуће евидентирање података о стварном власнику у прописаном року. Ови органи овлашћени су и за подношење захтева за покретање прекршајног поступка против Регистрованог субјекта, повереника траста и лица упоредивог са повереником у правном односу сличном трасту, ако у вршењу надзора утврде прописане неправилности.

Поред тога, прописано је и да Народна банка Србије у вршењу послова надзора и контроле из делокруга послова које обавља над радом и пословањем Регистрованог субјекта, проверава да ли је Регистровани субјект испунио обавезе утврђене овим законом, а нарочито да ли је извршио евидентирање података о стварном власнику у Централну евиденцију у року из члана 8. став 4. овог закона од дана наступања основа евидентирања из члана 7. тачка 2) овог закона, да ли је евидентирао тачне податке, као и да ли Регистровани субјект чува податке и документа на основу којих је евидентирао стварног власника и да је с тим у вези овлашћена да предузима мере, укључујући и изрицање новчаних казни према Регистрованим субјектима над којим врши надзор (финасијска институција и правно лице које обавља мењачке послове), а у складу са законом којим се уређује пословање тих субјеката, односно прописима којима се уређује обављање мењачких послова и контрола обављања мењачких послова.

Када је Регистровани субјект пружалац услуга повезаних с дигиталном имовином над којим Комисија за хартије од вредности врши надзор у оквиру обављања својих законом утврђених функција, надзор и предузимање мера, укључујући и изрицање новчаних казни према тим Регистрованим субјектима, врши Комисија за хартије од вредности у складу са законом којим се уређује дигитална имовина.

**Чланом 15. Предлога закона** уводи се, као новина, обавеза Агенције за привредне регистре да сачињава и јавно објављује листу Регистрованих субјеката који нису извршили евидентирање стварног власника у Централну евиденцију у прописаном року, као и постојећих Регистрованих субјеката који до дана почетка примене овог закона нису у Централној евиденцији евидентирали податке о стварном власнику.

Ова листа садржи податке и о Регистрованим субјектима који су евидентирали стварног власника, а који у року од 60 дана од дана почетка примене овог закона не изврше учитавање (*upload*) докумената на основу којих је стварни власник одређен.

Листа се ажурира на сваких 48 сати, а Регистровани субјекти са листе сматрају се видокоризичним у смислу закона којим се уређује спречавање прања новца и финансирања тероризма.

**Чланом 16. Предлога закона** прописује се поступање обвезника у смислу закона о спречавању прања новца и финансирању тероризма у случају несагласности података о стварном власнику који је обвезник прибавио применом радњи и мера из тог закона, у односу на податке који су евидентирани у Централној евиденцији стварних власника. Ово све узимајући у обзир мишљење Европске комисије на предапликацију Републике Србије за придруживање Јединственом подручју за плаћање у еврима SEPA, где је констатовано да одредбе нашег законодавства нису усклађене са чланом 30. став 4. Пете директиве која се односи на област спречавања прања новца и финансирања тероризма.

**Чланом 17. Предлога закона** прописује се надлежност органа за вршење надзора над спровођењем овог закона.

**Чланом 18. Предлога закона** прописано је кривично дело за оно лице које у намери да прикрије стварног власника Регистрованог субјекта, траста односно правног односа сличном трасту у Централну евиденцију не евидентира податке о стварном власнику, евидентира неистинит податак о стварном власнику као истинит, промени или избрише истинит податак о стварном власнику Регистрованог субјекта, траста односно правног односа сличном трасту. За ово кривично дело прописана је казна затвора од шест месеци до пет година.

**Чл. 19, 20. и 21. Предлога закона** прописију се прекршаји за Регистрованог субјекта, између осталог, прекршај у случају оснивања Регистрованог субјекта електронским путем и прекршај у случају евидентирања траста и правног односа сличног трасту. Прекршајно се кажњава и одговорно лице у правном лицу, односно поверник траста и физичко лице упоредиво са повереником траста у правном односу сличном трасту.

**Чланом 22. Предлога закона** прописане су заштитне мере за прекршај из чл. 19. и 20. овог закона па се Регистрованом субјекту може изрећи заштитна мера забране вршења одређених делатности, а одговорном лицу у Регистрованом субјекту забрана вршења одређених послова у правном лицу. Такође, за прекршај из члана 21. овог закона, физичком лицу- поверенику траста, односно физичком лицу које је упоредиво са повереником траста у правном односу сличном трасту, може се изрећи, заштитна мера забране вршења одређених послова које је вршио у време извршења прекршаја. Заштитна мера из овог члана може се изрећи у трајању од шест месеци до три године, рачунајући од дана извршности пресуде. Судску одлуку којом је изречена заштитна мера надлежни суд по правноснажности доставља Агенцији ради уписа у Централну евиденцију привремених ограничења права лица регистрованих у Агенцији.

**Чланом 23. Предлога закона** прописано је поступање обвезника у смислу закона о спречавању прања новца и финансирању тероризма у случају несагласности података о стварном власнику који је обвезник прибавио применом радњи и мера из тог закона, у односу на податке који су евидентирани у Централној евиденцији стварних власника, за време до почетка примене одредаба члана 16. овог закона. Наиме, одредбу члана 16. није могуће применити све до израде адекватног софтверског решења Централне евиденције стварних власника.

**Чланом 24. Предлога закона** прописује се да су постојећи Регистровани субјекти дужни да се ускладе са одредбама овог закона у року од 60 дана до дана почетка примене овог закона.

**Чланом 25. Предлога закона** предложено је дасе подзаконски акти за спровођење овог закона донесу у року од шест месеци од дана ступања на снагу овог закона.

**Чланом 26. Предлога закона** предложено је да даном почетка примене овог закона престају да важе Закон о Централној евиденцији стварних власника („Службени гласник РС”, бр. 41/18, 91/19, 105/21 и 17/23) и подзаконски акта донети на основу тог закона.

**Чланом 27. Предлога закона** прописује се да овај закон ступа на снагу осмог дана од дана објављивања у „Службеном гласнику Републике Србије”, а примењује се по истеку 18 месеци од дана ступања на снагу, осим одредаба члана 12. став 4. и члана 19. став 3, које се примењују од дана ступања на снагу овог закона.

**IV. ФИНАНСИЈСКА СРЕДСТАВА ПОТРЕБНА ЗА СПРОВОЂЕЊЕ ЗАКОНА**

За примену овог закона обезбеђена су средства Законом о буџету Републике Србије за 2025. годину („Службени гласник РС”, број 94/24) у износу од 30.000.000,00 динара на разделу 21.0 Министарство привреде, програм 1508 - Уређење и надзор у области привредног и регионалног развоја, функција 410 - Општи економски и комерцијални послови и послови по питању рада, пројекат 0002 - Политике и мере привредног и регионалног развоја, економска класификација 424 - Специјализоване услуге.